Flemming Møller Mortensen (S), 2025-05-22:
Tak for det, formand.
Tak til udenrigsministeren for at have fremsendt redegørelsen i forhold til dansk udviklingssamarbejde.
Det er en rigtig fin redegørelse set med socialdemokratiske øjne, og jeg kan rigtig godt lide afslutningen på udenrigsministerens forord, hvor han siger, at det her er resultatet af det, vi har skabt sammen.
Jeg vil egentlig gerne lige forklare, hvorfor det er, at vi skal have en redegørelse for udviklingssamarbejdet.
Det skal vi, fordi da vi tilbage i 2021 lavede den eksisterende udviklingspolitiske strategi, blev vi i aftalekredsen enige om, at det ville være virkelig godt, at vi en gang om året mødtes her i Folketingssalen for at gøre status på det meget store engagement, Danmark har i forhold til udviklingssamarbejdet, for at vi kunne være sikre på, at vi mindst en gang om året fik lavet en helhedsvurdering af, om vores udviklingspolitiske samarbejde lever op til den strategi, vi har lagt.
Det er jo netop sådan, at det er en aftale, vi har lavet på området med meget bred politisk opbakning, men at det altid er ressortministeren, der sørger for at udvirke samarbejdet med de mange, mange partner, og lad mig starte dér, nemlig ved de mange partnere.
Fra socialdemokratisk side anser vi naturligvis udviklingsarbejdet for at være fuldstændig afgørende for, at danske værdier og holdninger og det danske ansvar som et meget rigt land bliver løftet ude i verden.
Hvordan gør vi det?
Gør vi det, ved at vi har et dygtigt og kompetent ministerium?
Ja, det gør vi også .
Men vi gør det i meget, meget høj grad, ved at vi har et civilsamfund i Danmark, som er så utrolig favnende.
Jeg er utrolig stolt af at kunne sige, at vi både har meget store civilsamfundsorganisationer, men at vi også har en paraply af utrolig mange små civilsamfundsorganisationer, der arbejder meget tæt sammen med partnere i de lande, hvor vi driver udviklingssamarbejde.
Vi har CISU, som har 30-årsjubilæum i år, og som er paraplyorganisation for de mindste organisationer, og vi har de strategiske partnere, hvoraf vi har 18, som er meget store civilsamfundsorganisationer, der på samme vis arbejder meget, meget tæt sammen med partnere omkring lokalisering ude i verden.
Det er det, vi oplever ude i alle hjørner af Danmark, og vi er politisk utrolig bevidste om, at uden det engagement, der er bredt i vores samfund, kunne vi godt stå og administrere og tale om Danmarks indsats, men Danmarks indsats er i meget høj grad også fordelt på de mange civilsamfundsorganisationer.
Vi er klar over – og det synes jeg også at redegørelsen, som udenrigsministeren har lavet, meget, meget tydeligt signalerer – at verden står over for udfordringer.
Vi har jo i Danmark det udgangspunkt, og det har vi haft i 4 årtier, at vi bruger 0,7 pct. af vores bruttonationalprodukt på udviklingsarbejdet, og det er et fantastisk godt ståsted at have.
Der er mange lande i verden, der ikke er der.
Mange lande har faktisk skaleret ned.
Vi er nu kun en håndfuld lande, der lever op til FN's ramme i forhold til de 0,7 pct.
Carsten Staur, som er dansker og chef i OECD, fortalte os meget tydeligt i Udenrigsudvalget, hvilken kæmpe udfordring vi står over for i øjeblikket.
Han skitserede også, at selv om alle lande kom op på de 0,7 pct., ville alle landene ad den vej kun kunne mobilisere omkring 10 pct. af det, der er behov for i forhold til udviklingsbistand, ifølge OECD's vurdering.
Så der er, præcis som udenrigsministeren også skitserer i redegørelsen, i den grad behov for, at vi får kigget på, hvordan vi kan mobilisere ny, anden økonomi i forhold til at finansiere det her behov.
Det er et område, hvor vi har været meget kreative fra dansk side, og det er en glæde som socialdemokratisk ordfører at kunne se, at det også lykkes for os.
Det handler om at udvikle og forny modellerne og skabe tilliden til de partnere, der skal være med, for at vi kan forene finansieringen den vej rundt, sådan at det både er offentligt og privat, men også sker via de store filantropiske fonde.